ตลาดหุ้นจีนเจอวิกฤตหนักอีก 3 สัปดาห์ คาดดิ่ง 14%
ทอม ดีมาร์ค ประธานเจ้าหน้าที่บริหารและผู้ก่อตั้งบริษัทดีมาร์ค อนาลิติกส์ ในรัฐอริโซนา ได้คาดการณ์ว่า ตลาดหุ้นจีนจะร่วงลงอีก 14% ในช่วง 3 สัปดาห์ข้างหน้า โดยรูปแบบการซื้อขายในตลาดหุ้นจีนขณะนี้มีความคล้ายคลึงกับเมื่อครั้งที่ตลาดหุ้นนิวยอร์กล่มสลายในปี 2472
28 ก.ค. 2558

ผู้สื่อข่าวรายงานว่า ทอม ดีมาร์ค ประธานเจ้าหน้าที่บริหารและผู้ก่อตั้งบริษัทดีมาร์ค อนาลิติกส์ ในรัฐอริโซนา ได้คาดการณ์ว่า ตลาดหุ้นจีนจะร่วงลงอีก 14% ในช่วง 3 สัปดาห์ข้างหน้า โดยรูปแบบการซื้อขายในตลาดหุ้นจีนขณะนี้มีความคล้ายคลึงกับเมื่อครั้งที่ตลาดหุ้นนิวยอร์กล่มสลายในปี 2472
ทั้งนี้คาดว่าดัชนีเซี่ยงไฮ้คอมโพสิตจะดิ่งลงแตะระดับ 3,200 จุด หลังจากที่ดัชนีปิดตลาดร่วงลง 8.48% สู่ระดับ 3725.56 จุดเมื่อวานนี้ (27 ก.ค.) ซึ่งเป็นการร่วงลงที่รุนแรงที่สุดในรอบ 8 ปี แม้ว่ารัฐบาลพยายามที่จะสกัดการร่วงลงของตลาด ซึ่งรวมถึงการสั่งห้ามไม่ให้ผู้ถือหุ้นรายใหญ่ในตลาดทำการขายหุ้นเป็นระยะเวลา 6 เดือน
โดยคณะกรรมการกำกับหลักทรัพย์จีน (CSRC) ยืนยันว่า รัฐบาลจะเพิ่มการซื้อหุ้นเพื่อกระตุ้นตลาด หลังตลาดหุ้นทรุดตัวอย่างหนักเมื่อวานนี้ โดยนายจ้าง เสี่ยวจุน CSRC ระบุว่า China Securities Finance Corp ซึ่งเป็นบริษัทที่ CSRC เป็นผู้ถือหุ้นใหญ่ ยังคงอยู่ในตลาด และจะเพิ่มการถือครองหุ้นในเวลาที่เหมาะสม และจะมีบทบาทในการสร้างเสถียรภาพในตลาด  
อย่างไรก็ตาม ดีมาร์คกล่าวว่า การแทรกแซงดังกล่าวยังไม่แข็งแกร่งพอที่จะพยุงตลาดหุ้นจีนให้ฟื้นตัวขึ้นในระยะนี้ได้ ทั้งนี้ รายงานระบุว่า นายดีมาร์คเคยคาดการณ์ไว้เมื่อเดือน ก.พ.2556 ว่า ตลาดหุ้นจีนจะทรุดฮวบลง ซึ่งเขาคาดการณ์เอาไว้เพียง 1 วันก่อนที่ดัชนีเซี่ยงไฮ้คอมโพสิตจะร่วงลงไปเกือบ 20%